title: Castillón de Sobrarbe
text: Iste articlo tracta sobre o lugar de Castillón de Sobrarbe. Ta atros usos d'o toponimo «Castillón», se veiga Castillón (desambigación).
  
  Castillón de Sobrarbe (oficialment, en castellano, «Castejón de Sobrarbe») ye un lugar aragonés d'o municipio de l'Aínsa-Sobrarbe, en a comarca de Sobrarbe y provincia de Uesca. A suya población ye de 8 habitants (2011).
  
  Castillón de Sobrarbe fue capital d'o municipio homonimo, que formaba en chunto con a Pardina y con a Torre, as suyas aldeyas, dende a primer constitución d'os municipios modernos en 1834. En 1845 se les unió Camporretuno, que enantes heba estau un municipio independient. O municipio de Castillón desapareixió en a decada de 1960, absorviu en o municipio de l'Aínsa.
  
  Cheografía 
  
  Castillón de Sobrarbe se troba a 603 metros d'altaria, en a valle d'o río Susía, y fa parte d'o que tradicionalment se conoix como o Viello Sobrarbe. Ye en un sarrato Norte→sud que se prolarga como estribación d'o sistema de Buil-Camporretuno de camín cara ta'l Susía, con o barranco de Castillón por a baixant occidental y unatro barranco más fino, afluent de l'anterior, por a man oriental.
  
  Por alto d'a población, se'n destaca un tozal con a punta de penya, a on que encara en l'actualidat se i puede vesitar as enrunas d'una torre, que correspondeba a o castiello que posiblement le da nombre a Castillón,<ref name="BENITOíndice"> Índice de pueblos del Alto Aragón, el orígen de sus nombres]. Por Manuel Benito Moliner. Consultau l'11 d'agosto de 2011.</ref> y que en a redolada se conoix como lo Castellar.
  
  Ta Castillón se i arriba por a carretera local HU-V-3611, que i remata. Ista carretera se pilla en Mediano nuevo, en l'A-138, y esnaviesa por a Pardina y por a Torre, que son aldeyas historicas de Castillón, tot comunicando as tres poblacions d'a ribera izquierda d'o Susía.
  
   Demografía 
  
   Monimentos 
  
  O monimento mas destacable de Castillón ye a suya ilesia, antiga parroquial, que data d'o sieglo XVI.
  
  A ilesia tiene diferents inscripcions feitas en momentos dispersos en a Historia, por o que se'n puede dar treslau d'as diferents epocas constructivas. O cuerpo principal, que ye un d'os mas voluminosos en a comarca de Sobrarbe, data d'o sieglo XVI y tiene una doble inscripción: La una ye una calendata, de 1547 y ubicada en a portalada, en a que se lei un mensache parcialment conservau «maestro Miguel de [...»; a segunda ye una inscripción en l'interior, a on que i diz «Johan Tellet me fyzo 1557». O dito Chuan Tellet tamién ye o mayestro de a ilesia de Santa Olaria d'o Elsón.
  
  A ilesia destaca por a suya voluminosa nau, altera, y a torre d'o campanal, robusta y d'estilo clarament gotico funcional, a l'estilo de como se feban en l'Alto Aragón a part d'alavetz.
  
  En l'actualidat, o templo se troba zarrau a'l publico por o suyo mal estau. Bells trozos de tellau s'ha mirau ta protecher-los, provisionalment, con lonas que fan fiero a l'aspecto pero que se miran ta privar que l'augua percole t'adintro.
  
  Además, en o tozal que ha o mismo nombre, se i puede vesitar as enrunas d'o Castellar, que ye declarau Bien d'Intrés Cultural (codigo SIPCA 1-INM-HUE-003-907-010).
  
  Toponimia
  
  O nombre de Castillón fa referencia a la presencia d'un castiello en os arredols, que beluns situan en as enrunas d'o Castellar, en l'altura d'o cerro que sinyorea la población por alto.
  
  En os textos medievals i amaneix de tan antigos como dende o sieglo XI, de quan se'n tiene una mención, a primera, en l'anyo 1049 y con o nombre de «Castellone''». Sobre ixa primer mención penchón una placa conmemorativa que se puede veyer en a frontera d'una casa d'o lugar, tot recordando os 950 anyos d'existencia documentada de Castillón.
  
  Imáchens
  
  Fiestas
  
  28 de mayo, romería ta la ermita de Santa Waldesca, en chunto con os habitants de a Torre, a Pardina y Camporretuno.
  13 d'agosto, Fiesta Mayor fendo-le honras a Sant Póliz. Se va en romería ta la ermita de Sant Póliz, en chunto con os habitants d'a Pardina, a Torre y Camporretuno.
  
  Se veiga tamién
  Castiello d'o Castellar
  Ilesia de Santa maría de l'Asumpción
  
  Referencias
  
  Vinclos externos
  
  Lugars de l'Aínsa-Sobrarbe
  Localidaz d'Aragón con fiestas patronals ta Sant Póliz
  Localidaz d'a diocesi de Uesca en Sobrarbe